ברוך מרזל

ברוך מרזל איז דער הויפט סימבאל היינט צוטאגס פון א מסירת נפש מתנחל וואס לעבט די מצוה פון יישוב ארץ ישראל און אידיאל פון ציונות איינשטעלנדיג זיך און זיין משפחה פון ניין מיידלעך.

זיין הויז איז פלאצירט אויף א שפיץ בארג פון הר חברון אדער ווי די אראבער רופן עס: טעל רומיידה, הארט נעבן דעם קבר פון רות און ישי דער טאטע פון דוד המלך. אין א פראוויזארישן קאראוואן מאביל, מיט די פענסטערס ברייט אפען אן קיין גראטעס אדער סיי וואסערע שיץ ארומגענומען פון צענדליגע טויזנטער שעדליכע אראבער פון חברון וואס ווילן אים דערשיסן צום טויט, ער גייט אליינס ארום, און זיינע קליינטשיגע מיידלעך שפאצירן אליינס ארום בשעת ווען די אראבער טרויען זיך נישט אים צו שפייען. נאר לויפן אוועק פון אים. אונטער די פענסטער פון זיין שלאף צימער, אינדערויסן איז שטענדיג אנגעגרייט קאווע, ציקער און מילך פאר די אידישע טוריסטן און מתפללים וואס קומן זיך משתטח זיין אויף קבר רות וישי מיטן באגלייטונג פון שווער באוואנפענטע צהל סאלדאטן.

גאר אסאך אינטערסאנטע לעגענדעס דרייען זיך איבער דאס גיבורות פון ברוך מרזל און די פחד וואס די אראבער האבן פאר אים. ער איז געווען אן אויסגעצייכענטער לוחם אין אן עליט איינהייט פון צהל מיטן נאמען גולני. ער איז געווארן פארוואונדעט אין די פוס וואס ער ליידט נאך היינט, אבער זיין גייסט איז קיינמאל נישט פארוואנדעט געווארן, די אינסטאנצן פון משטרת ישראל האט אים שוין פיל מאל ארעסטירט פארן העצן קעגן אראבער און זייער אסאך פון זיין לעבן איז ער געווען איינגעשפארט אויף הויז ארעסט, מורה האבענדיג אז זיין ארומגיין פראנק און פריי איז מעורר די רעכטע צו פייטן פאר זייער אידיאל קעגן אראבער. 

ברוך מרזל איז געלאפן צוויי מאל פארן כנסת אין א זעלבסטשטענדיגע פארטיי, און די פרומע חרדישע און מזרחי שטרעמונגען זענען קעגן אים ווייל זיי טענה'ען אז ער האט נישט קיין שאנסן דורכגיין דעם אחוז החסימה צו געווינען גענוג שטימן צו אריינגיין אין כנסת און זיין גאנצער קאמפיין מאכט נאר שאדן פאר אנדערע פרומע פארטייען צו פארלירן קאנדידאטן. דאס ערשטע מאל האט ער געצויגן 36 טויזענט שטימען דאס צווייטע מאל בלויז 24 טויזענט שטימען, אבער זיין תירוץ איז אז ער איז נאר אויסן טאקע צו לאזן הערן א מעסעזש אז זיינע חברה וואס שטימען פאר אים זענען אנטוישט פון די אלע פרומע פארטייען.

קאטעגאריע:ישראלים

קאַטעגאָריע:מתנחלים
קאַטעגאָריע:חברון